**Cwestiynau Cyffredin Cwnstabliaeth Wirfoddol**

**A wyf yn gymwys i wneud cais?**

Ceir manylion am ein meini prawf Cymhwysedd yn llawn ar ein gwefan. Fodd bynnag, os oes gennych unrhyw gwestiynau nad ydym wedi'u hateb, mae croeso i chi gysylltu â ni'n uniongyrchol.

**Beth yw'r broses recriwtio?**

Y cam cyntaf fydd gwneud cais ar-lein sy'n cynnwys cwblhau sawl prawf ar-lein a ffurflen gais. Rhaid llwyddo ymhob prawf cyn y gallwch gwblhau'r ffurflen gais. Ar ôl cwblhau'r broses ymgeisio'n llwyddiannus, bydd yr adran Adnoddau Dynol yn cysylltu â chi i gymryd rhan yn yr elfennau sy'n weddill o'r broses recriwtio, ac mae'r manylion amdanynt ar gael ar ein gwefan.

**Prawf o Gymhwyster**  
Bydd yn ofynnol i chi lanlwytho ac atodi eich Gradd berthnasol neu Dystysgrif Lefel 3 neu'ch Tystysgrif gyfatebol cyn i chi gyflwyno'ch cais. Os nad oes gennych gopi ohoni, bydd angen i chi gael un o'r sefydliad addysgol priodol. Os enillwyd eich gradd (neu gymhwyster Lefel 3) y tu allan i'r DU, mae'n rhaid i chi gael cadarnhad gan Sefydliad Addysg Uwch yn y DU i roi tystiolaeth bod eich cymhwyster yn cael ei gydnabod ar lefel Gradd (neu ar Lefel 3).

**Nid oes gennyf gymhwyster lefel 3, a oes dal modd i mi wneud cais?**

Gallwch dal wneud cais am rôl Cwnstabl Gwirfoddol, fodd bynnag, bydd gofyn i chi gwblhau asesiad rhesymu a chyfrifo llafar ar-lein

**Beth mae'r profion ar-lein yn ei gynnwys:**

Os nad oes gennych gymhwyster Lefel 3 neu uwch, mae'n rhaid i chi hefyd lwyddo mewn prawf rhesymu a chyfrifo llafar. Bydd hyn yn profi eich gallu academaidd hyd at Lefel 3. Os byddwch yn llwyddo yn y profion uchod, ond yn methu mewn rhan arall o'r broses recriwtio, ni fydd yn ofynnol i chi ailsefyll y profion hyn eto os byddwch am wneud cais eto ymhen chwe mis.

Rhaid i bob ymgeisydd gwblhau dau brawf (ni waeth beth fo'i gymwysterau), sef Prawf Barnu Sefyllfa a Holiadur Ymddygiad. Mae'n rhaid llwyddo yn y ddau ohonynt er mwyn parhau â'r broses ymgeisio.

**A allaf benderfynu tynnu’n ôl o'r broses recriwtio ar unrhyw adeg?**

Yn syml, gallwch. Mae plismona yn rôl gyffrous a heriol, ond nid yw at ddant pawb. Fodd bynnag, gofynnwn i holl ddarpar Gwnstabliaid Gwirfoddol ystyried yr heriau hyn a'u haddasrwydd yn llawn cyn cyflwyno eu cais.

**Os byddaf yn methu ar unrhyw adeg o'r broses recriwtio, a allaf ailsefyll?**

Os byddwch yn methu ar unrhyw adeg o'r broses, bydd yr heddlu yn rhoi gwybod i chi. Mewn achosion lle na fydd yn bosibl i chi ailsefyll, gallwch wneud cais arall o fewn chwe mis i gael gwybod.

**Beth fyddai'n digwydd pe bai ymgeisydd yn methu apwyntiad?**

Os bydd ymgeiswyr yn methu unrhyw apwyntiadau yn ystod y broses, a hynny heb roi gwybod ymlaen llaw a nodi rheswm boddhaol, rydym yn cadw'r hawl i'w tynnu'n ôl o'r broses.

**Ble byddaf yn astudio?**

Caiff pob sesiwn a gyflwynir yn bersonol ei chynnal ar safleoedd yr heddlu yn ardal Heddlu De Cymru. Cynhelir hunanastudiaeth a dysgu ar-lein o bell.

**Beth fydd hyd fy nghyfnod prawf?**

Bydd eich penodiad yn amodol ar gyfnod prawf o ddwy flynedd. Yn ystod y cyfnod hwn, mae'n rhaid i chi gwblhau pob elfen o'ch hyfforddiant a chael ardystiad eich bod yn barod i fynd ar batrôl annibynnol.

**A fyddaf yn cael fy nhalu?**

Nid yw Cwnstabliaid Gwirfoddol yn cael eu talu gan eu bod yn gweithio ar sail wirfoddol. Fodd bynnag, byddwch yn gallu hawlio unrhyw gostau yr ewch iddynt ar ddyletswydd, er enghraifft, costau teithio.

**A fyddaf yn gwisgo'r un lifrai â swyddog yr heddlu?**

Mae lifrai Cwnstabliaid Gwirfoddol yn union yr un fath â lifrai swyddogion yr heddlu, heblaw bod CG (Cwnstabliaid Gwirfoddol) wedi'i nodi ar hysgwyddarnau.

**A all Cwnstabliaid Gwirfoddol yrru cerbydau'r Heddlu?**

Gallant.Unwaith y bydd Cwnstabliaid Gwirfoddol wedi cwblhau'r cwrs hyfforddi i yrru, byddant yn gallu gyrru ceir yr Heddlu.

**Oes modd i mi wneud cais os oes gennyf anabledd?**

Mae Heddlu De Cymru yn croesawu ceisiadau gan bobl ag anableddau.

Os ydych yn ystyried eich hun yn anabl, rhowch wybod i ni am y math o addasiadau y gallai fod eu hangen arnoch i'ch cynorthwyo i gymryd rhan yn y broses recriwtio a dethol. Bydd Heddlu De Cymru yn ceisio gwneud addasiadau rhesymol lle y bo'n ymarferol.

**Oes modd i mi ddod yn gwnstabl gwirfoddol os ydw i'n gwisgo sbectol neu lensys cyffwrdd?**

Os byddwch yn cyrraedd y cam archwiliad meddygol o'r broses recriwtio yn llwyddiannus, bydd rhaid i chi gael prawf llygad. Mae'n rhaid i recriwtiaid newydd gael golwg 6/12 yn eu llygad dde neu chwith o leiaf, neu olwg 6/6 yn y ddau lygad o leiaf. Mae'n rhaid i'r rheini sy'n gwisgo sbectol neu lensys cyffwrdd gael golwg 6/36 yn y ddau lygad o leiaf heb wisgo eu sbectol neu lensys cyffwrdd.

**Rwyf yn epileptig – oes modd i mi wneud cais?**

Gallwch wneud cais i fod yn swyddog yr heddlu ar yr amod nad ydych wedi cael pwl epileptig nac wedi cymryd meddyginiaeth am y salwch o fewn y ddwy flynedd diwethaf. Bydd yn rhaid i'ch meddyg gyflwyno adroddiad meddygol er eglurder.

**Mae gen i ddiabetes - oes modd i mi wneud cais?**

Gallwch, cyhyd â bod eich diabetes o dan reolaeth. Bydd yn rhaid i'ch meddyg gyflwyno adroddiad meddygol er eglurder.

**A oes cyfyngiad taldra?**

Na, nid oes unrhyw ofynion o ran taldra.

**Nid wyf yn Ddinesydd Prydeinig – a fydd hyn yn effeithio ar fy nghais?**

Gallwch dal wneud cais i fod yn Gwnstabl Gwirfoddol cyhyd â'ch bod yn ddinesydd o'r Ardal Economaidd Ewropeaidd (AEE/EC), yn ddinesydd y Gymanwlad neu'n ddinesydd tramor heb unrhyw gyfyngiadau aros yn y Deyrnas Unedig. Mae'n rhaid eich bod wedi byw yn y DU am y tair blynedd diwethaf.

Bydd yn rhaid i ddinasyddion o dramor neu ddinasyddion o'r DU sydd wedi byw dramor aros rywfaint o amser am eu cliriad diogelwch a fetio.

**Dydw i ddim yn 18 tan ar ôl y dyddiad cau – oes modd i mi wneud cais?**

Na, mae'n rhaid i chi fod yn 18 oed ar adeg cyflwyno'r cais.

**Mae gen i gofnod troseddol – oes modd i mi wneud cais?**

Efallai y byddwch dal yn gymwys i ymuno â gwasanaeth yr heddlu os oes gennych fân euogfarnau/rhybuddiadau, ond mae rhai troseddau ac amodau a fydd yn golygu eich bod yn anghymwys.